ধরা যাক, প্রকৃতিতে কোনও একটা জায়গা একেবারে খালি করে ফেলা হল। খালি মানে একেবারে শূন্য। তার মধ্যে একটা কণাও নেই। বিজ্ঞানের নিয়ম বলছে, কিচ্ছু না থাকলেও সেই শূন্যস্থানে সামান্য একটু এনার্জি পড়ে থাকবে। ওই পড়ে-থাকা এনার্জির নাম ‘জিরো পয়েন্ট এনার্জি’। শূন্যস্থান বা ভ্যাকুয়ামে লুকানো ওই শক্তি কি গণিতের কচকচি, না কি তা বাস্তবে উপস্থিত? কী করে জানা যায়? ১৯৪৮ সালে বিজ্ঞানী হেনড্রিক কাশিমির বললেন, কী ভাবে ওই জিরো পয়েন্ট এনার্জির প্রভাব শনাক্ত করা যায়। আটচল্লিশ বছর ধরে চেষ্টার পরে ১৯৯৬ সালে শনাক্ত হয়েছে সে প্রভাব। জিরো-পয়েন্ট এনার্জি দুটো ক্ষেত্রে খুব জনপ্রিয়। এক, কল্পবিজ্ঞান কাহিনিতে। গল্পে প্রায়ই জিরো পয়েন্ট এনার্জি ব্যবহার করে মহাশূন্যে দূরাভিযানে যাওয়া হয়, অথবা বোমা বানিয়ে শত্রু ধ্বংস করা হয়। দুই, জিরো পয়েন্ট এনার্জি বেশ প্রিয় কনস্পিরেসি থিয়োরিস্টদের। ওই যাঁরা সব কিছুর পেছনে চক্রান্ত খোঁজেন। ওঁদের দাবি, আমেরিকা রাশিয়া নাকি গোপনে বিলিয়ন-ডলার প্রকল্পে কাজ চালাচ্ছে জিরো পয়েন্ট এনার্জি দিয়ে সাংঘাতিক কাণ্ড ঘটাতে। ও সব গাঁজাখুরি গপ্পো বাদ দিলেও জিরো পয়েন্ট এনার্জি কিন্তু বাস্তব সত্য।